# **DECIZIA ETAPEI DE ÎNCADRARE**

## Nr. xxx din 11.12.2018

Ca urmare a solicitării de emitere a acordului de mediu adresate de **Consiliul Judeţean Harghita**, cu sediul în Str. P-ţa Libertăţii, Nr. 5, Miercurea Ciuc, Județul Harghita, înregistrată la APM Harghita cu nr. 3180/17.04.2018, completată la nr. 4928/26.06.2018, 5092/02.07.2018, 5268/11.07.2018, 5632/26.07.2018 și 8784/06.12.2018 în baza:

1. **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
2. **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,
3. Directivei 2014/52/UE a Parlamentului European și a Consiliului privind evaluarea efectelor anumitor proiecte publice şi private asupra mediului

autoritatea competentă pentru protecţia mediului APM Harghita decide, ca urmare a consultărilor desfăşurate în cadrul şedinţei Comisiei de Analiză Tehnică din data de 11.12.2018, că proiectul „**Dotare UPU și construire heliport la Spitalul Județean de Urgență Miercurea Ciuc”** propus a fi amplasat în jud. Harghita, municipiul Miercurea Ciuc, str. Dénes László, nr. 2 nu se supune evaluării impactului asupra mediului şi nu se supune evaluării adecvate.

Justificarea prezentei decizii:

I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

a) proiectul se încadrează în prevederile Hotărârii Guvernului nr. 445/2009, anexa nr. 2, pct. 13 lit. a coroborat cu pct. 10 lit d.-construcția aerodromurilor, altele decât cele prevăzute în Anexa nr. 1;

b) Justificarea în conformitate cu criteriile din anexa nr. 3 la Hotărârea Guvernului nr. 445/2009.)

**1.Caracteristicile proiectului:**

## a) Mărimea proiectului

Pe heliportul Spitalului Județean Miercurea-Ciuc se preconizează un trafic aerian redus, 3-5 misiuni pe săptămână, heliportul fiind deservit de elicopterul Punctului de Operare Aeromedical Târgu-Mureș.

Se propune realizarea:

Platformă heliportuară, cu dimensiuni 20,00 m x 20,00 m cu pantă de 1,5%;

- Drum de acces, cu dimensiuni 3,00 m lățime x 49,90 m lungime.

Atât platforma cât și drumul de acces vor fi amenajate în profil mixt, săpătură și umplutură.

Sistemele rutiere vor fi următoarele:

* Platforma de aterizare

- 22 cm dală din beton de ciment BcR5.0

- Folie de polietilenă

- 2 cm nisip

- 20 cm strat de agregate naturale stabilizate cu lianți hidraulici

- 30 cm fundație din balast

geotextil

* Drumul de acces

- 5 cm strat de uzură BA16

- 6 cm strat de legatură (binder) BAD25

- Geogrila biaxială

- 8 cm strat de bază AB 31,5

- 15 cm strat de agregate naturale stabilizate cu lianți hidraulici

- 30 cm fundație din balast

Geotextil

Pomii care pătrund în suprafețele de limitare a obstacolelor, vor fi tăiați și nu vor mai constitui obstacole.

Depozitul subteran, va fi reamenajat și nu va mai constitui obstacol.

**Colectarea și evacuarea apelor**

Colectarea apelor provenite din precipitații se va realiza gravitațional, în urma amenajării obiectivelor proiectate prin sistematizare verticală, prin pante și declivități și dirijate către rigola carosabilă. Evacuarea apelor colectate se va realiza prin intermediul rigolei carosabile ce va fi descărcată la rețeaua de canalizare pluvială existentă.

Dotarea UPU se va realiza conform Listei de echipamente și/sau servicii, care este parte a documentației.

***b)* cumularea cu alte proiecte existente și/sau aprobate*:*** Nu este cazul.

***c*) utilizarea resurselor naturale, în special a solului, a terenurilor, a apei și a biodiversității***:* Nu este cazul.

***d)* producţia de deşeuri:**

* *deşeurile municipale amestecate* se vor depozita în containere tip europubelă care vor fi predate către firma de salubritate din zonă;
* *deşeurile* reciclabile şi cele de ambalaje vor fi colectate selectiv şi valorificate conform legislaţiei în vigoare;
* *materialul rezultat după realizarea săpăturilor şi excavaţiilor* va fi transportat la depozitul de deșeuri menajere unde se va utiliza la acoperirea lor zilnică pentru a reduce emisiile în atmosferă și pentru a preveni accesul animalelor;
* *materialul cu conținut ridicat de material biodegradabil (pământ vegetal)* va fi transportat la alte lucrări din zonă pentru refacere zone verzi; pământul vegetal care va fi utilizat la sfârșitul lucrărilor va fi stocat temporar, până la finalizarea lucrărilor;
* *bidoanele în care vor fi achiziționate vopselele şi diluanţi -* vor fi restituite producătorilor sau distribuitorilor, după caz, sau se vor preda către operatori autorizați în vederea eliminării conform nomelor legale.

**e) poluarea și alte efecte nocive**:

***1. emisii în aer*** *- în faza de construire*

* lucrările de excavare, umplere, manevrare a materialelor de construcție sunt surse generatoare de praf în atmosferă;
* utilajele și echipamentele prin funcționarea lor în zona fronturilor de lucru;

- *În perioada de exploatare:* nu vor mai exista surse de poluare rezultate ca urmare a implementării proiectului

2**. emisii în apă:**

***-*** *în faza de construire sursele posibile de poluare a apelor de suprafață sunt:*

* Lucrările desfășurate (excavații, terasamente, manipularea pământului pot determina poluarea apelor de suprafaţă cu particule de dimensiuni mici transportate de apele pluviale.
* Activităţile de tip şantier şi depozitele intermediare (vrac) de materiale de construcţii (în special pulverulente) reprezintă surse de poluare cu particule de dimensiuni mici, deoarece sunt spălate şi transportate de apele pluviale către terenurile adiacente, o parte din ele putând ajunge în cursurile de apă.
* Traficul vehiculelor grele va genera emisii ale unor poluanţi gazoşi (NOx, CO, SO2, compuşi organici volatili, particule în suspensie, PM10 etc.). În acelaşi timp, vor rezulta particule din frecarea dintre suprafaţa drumului şi a roţilor vehiculelor. Toate acestea vor fi spălate de precipitaţii şi depozitate pe sol, de unde prin intermediul apelor pluviale pot ajunge în albia apelor de suprafaţă.
* Utilajele și mijloacele de transport, din cauza scurgerilor accidentale de produse petroliere sau alte scurgeri de materiale, în fază lichidă, folosite în construcții, care pot ajunge în apele de suprafață prin antrenarea acestora de către apele meteorice sau se pot infiltra în freatic

*- În perioada de exploatare a proiectului propus:*

* apele pluviale care spală platforma de aterizare și ajung în emisar;
* scurgeri accidentale de carburanți în urma accidentelor de aviație.

***3.emisii în sol****: - în faza de construire sursă de poluare a solului pot rezulta**din:*

* în urma circulației mijloacelor de transport și a utilajelor grele, rezultă poluanți atât de la arderea combustibililor cât și de la funcționarea utilajelor în fronturile de lucru, poluanți care prin intermediul mediilor de dispersie, în special prin sedimentarea poluanților în aer, se pot depune la suprafața solului și conduce la modificări structurale ale profilului de sol sau pot fi antrenați în adâncime de către apele meteorice;
* defecțiunile mijloacelor de transport și a utilajelor grele, reparații, alimentare cu carburanți care pot genera scurgeri accidentale de produse petroliere;
* deșeurile rezultate atât din procesele tehnologice, cât și cele menajere, prin depozitare necontrolată.

*- în timpul exploatării heliportului:* nu există surse de poluare a solului și subsolului

***4. zgomot****:-**În perioada de construcție*, Impactul resimţit de locuitorii zonelor afectate de lucrările proiectului va fi redus prin respectarea unui orar strict al perioadelor de lucru şi al orelor de linişte, impuse constructorului prin Normele de Lucru. Zgomotul şi vibraţiile produse pe timpul perioadei de execuţie se vor încadra în limitele normale cuprinse în STAS 10009-2017. Având în vedere acest lucru, s-a estimat că impactul produs de sursele de zgomot şi vibraţii va fi nesemnificativ.

*În perioada de exploatare:* nu sunt necesare măsuri suplimentare față de cele adoptate

***f) riscurile de accidente majore și/sau dezastre relevante pentru proiectul în cauză****,* ***inclusiv cele cauzate de schimbările climatice, conform cunoștințelor științifice:*** nu este cazul.

***g) riscurile pentru sănătatea umană*** *(de exemplu, din cauza contaminării apei sau a poluării atmosferice):* nu este cazul.

1. **Amplasarea proiectului**

**a) utilizarea actuală și aprobată a terenului:** teren aferent obiectivului se află în intravilanul municipiului Miercurea Ciuc, folosința actuală: teren cu construcții, destinația: zona Spitalului Județean *conform Certificatului de urbanism nr. 126/07.03.2018 emis de Municipiul Miercurea Ciuc.*

**b) bogăția, disponibilitatea, calitatea și capacitatea de regenerare relative ale resurselor naturale** (inclusiv solul, terenurile, apa și biodiversitatea) din zonă și din subteranul acesteia: *nu este cazul.*

**c) capacitatea de absorbţie a mediului natural**, acordându-se atenție specială următoarelor zone:

i) zonele umede, zone riverane, guri ale râurilor: *nu este cazul.*

ii) zonele costiere și mediul marin: *nu este cazul.*

iii) zonele montane şi forestiere: *nu este cazul.*

iv) rezervaţii şi parcuri naturale: *nu este cazul.*

v) zone clasificate sau protejate conform legislației în vigoare: situri Natura 2000 desemnate în conformitate cu legislația privind regimul ariilor naturale protejate, conservarea habitatelor naturale, a florei și faunei sălbatice; zonele prevăzute de legislația privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislației din domeniul apelor, precum și a celei privind caracterul şi mărimea zonelor de protecţie sanitară şi hidrogeologică: amplasamentul proiectului se situează *la o distanță aproximativ 400 m față de limita sitului* ***ROSPA0034 Depresiunea și Munții Ciucului***

vi) zonele în care au existat deja cazuri de nerespectare a standardelor de calitate a mediului prevăzute în dreptul Uniunii și relevante pentru proiect sau în care se consideră că există astfel de cazuri: *nu este cazul.*

vii) zonele cu o densitate mare a populației: *nu este cazul.*

viii) peisaje și situri importante din punct de vedere istoric, cultural sau arheologic: *nu este cazul.*

**3. Tipurile și caracteristicile impactului potenţial**

Efectele semnificative pe care le poate avea proiectul asupra mediului sunt analizate în raport cu criteriile stabilite la punctele 1 și 2 din Anexa III al Directivei 2014/52/UE, având în vedere impactul proiectului asupra factorilor prevăzuți la articolul 3 alineatul (1) din Directivă și ținând seama de:

a) importanța și extinderea spațială a impactului (de exemplu, zona geografică și dimensiunea populației care poate fi afectată):

*- aria geografică: redusă, o parte a intravilanul municipiului Miercurea Ciuc*

*- numărul persoanelor afectate: prin realizarea proiectului nu vor fi persoane afectate negativ.*

b) natura impactului: *impact redus*.

c) natura transfrontieră a impactului: *nu este cazul.*

d) intensitatea și complexitatea impactului: *-* în perioada realizării proiectului*: vor rezulta deşeuri, care vor fi gestionate conform pct. 1.d.*

e) probabilitatea impactului: *mică*.

f) debutul, durata, frecvența și reversibilitatea preconizate ale impactului: *Impact de scurtă durată, numai în timpul executării lucrărilor de execuţie. Nu rezultă impact remanent.*

g) cumularea impactului cu impactul altor proiecte existente și/sau aprobate: *nu este cazul*.

h) posibilitatea de reducere efectivă a impactului: *prin aplicarea măsurilor de protecție atât în faza de construcție cât și în faza de operare impactul va fi diminuat*

**II. Motivele care au stat la baza luării deciziei etapei de încadrare în procedura de evaluare adecvată sunt următoarele:**

- proiectul propus nu intră sub incidenţa art. 28 din Ordonanţa de urgenţă a Guvernului nr. 57/2007 cu modificări şi privind regimul ariilor naturale protejate, conservarea habitatelor naturale, a florei şi faunei sălbatice, fiind situat în afara perimetrului sitului Natura 2000.

**Condiţiile de realizare a proiectului:**

1. **Protecția calității apelor**

* Alimentarea cu apă în scop potabil, igienico-sanitar, precum și evacuarea apelor uzate se va face din/în rețelele publice existente în zonă.
* Indicatorii de calitate a apelor uzate evacuate în rețeaua de canalizare orășenească nu vor depăși valorile prevăzute în Normativul privind condițiile de evacuare a apelor uzate în rețelele de canalizare ale localităților și direct în stațiile de epurare NTPA-002/2002-Anexa nr. 2 din H.G. nr. 188/2002 pentru aprobarea unor norme privind condițiile de descărcare în mediul acvatic a apelor uzate, modificată și completată de H.G. nr. 352/2005.
* Se interzice descărcarea de deșeuri de orice tip sau alte substanțe în canalizarea orășenească.

1. **Protecția aerului:**

* utilizarea de mijloace de construcție performante și realizarea de inspecții tehnice periodice a acestora;
* alegerea de trasee optime din punct de vedere al protecției mediului pentru vehiculele care transportă materialele de construcție ce pot elibera în atmosferă particule fine; transportul acestor materiale se va realiza prin acoperirea vehiculelor cu prelate, pe drumuri care vor fi umezite periodic dacă situația o impune;
* Utilajele de construcţie vor fi foarte bine întreţinute pentru a minimiza emisiile excesive de gaze. Utilajele și mijloacele de transport vor fi verificate periodic în ceea ce privește nivelul de monoxid de carbon și concentrațiile de emisii în gazele de eșapament și vor fi puse în funcțiune numai după remedierea eventualelor defecțiuni.
* În perioadele cu vânt puternic, depozitele de agregate vor fi stropite cu apă la intervale regulate și/sau vor fi acoperite.
* În perioada de construcție se vor respecta prevederile Legii 104/2011 privind calitatea aerului înconjurător referitor la obligația utilizatorilor de surse mobile de a asigura încadrarea în limitele de emisie stabilite pentru fiecare tip specific de sursă, precum și să le supună inspecțiilor tehnice conform prevederilor legislației în vigoare.
* În cazul în care se va amplasa o stație de betoane în cadrul organizării de șantier, aceasta trebuie să fie dotată cu sisteme de captare și reducere a emisiilor din surse dirijate.

1. **Protecția solului și subsolului**

* colectarea selectivă a tuturor deșeurilor rezultate pe categorii, conform prevederilor HG 856/2002 privind gestionarea deșeurilor și valorificarea/ eliminarea acestora prin operatori autorizați;
* carburanții vor fi stocați în rezervoare etanșe prevăzute cu cuve de retenție, astfel încât să nu se producă pierderi, iar uleiurile uzate se vor colecta în tancuri special construite și ulterior vor fi predate unităților specializate. În cazul pierderilor accidentale de produse petroliere pe sol se vor aplica materiale absorbante (rumeguș, nisip) care vor fi stocate corespunzător în recipiente speciali în vederea eliminării prin operatori autorizați.
* întreținerea rețelei de canalizare pluvială, a rigolelor platformei de aterizare și a separatorului de hidrocarburi, în vederea preluării corespunzătoare a scurgerilor de ape meteorice;
* menținerea unei stări de salubritate corespunzătoare a platformei de aterizare.

1. **Protecția împotriva zgomotului și vibrații:**

* Traficul pe șantier va fi dirijat astfel încât să se evite ambuteiajele de autovehicule în zonele de lucrări
* Se vor utiliza echipamente și vehicule într-o manieră corespunzătoare din punct de vedere al minimizării emisiilor de zgomot, incluzând selectarea de utilaje silențioase, întreținerea regulată și utilizarea amortizoarelor de zgomot.
* Elicopterul va ateriza pe heliport numai în condiții meteorologice la vedere, conform baremelor meteorologice aprobate;
* Perioada între aterizarea și decolarea elicopterelor să fie cât mai scurtă, de ordinul minutelor;

1. **Protecția așezărilor umane și a altor obiective de interes public**

* utilizarea de mijloace tehnologice și utilaje de transport silențioase;
* funcționarea la parametri optimi a utilajelor tehnologice și a mijloacelor de transport pentru reducerea noxelor și a zgomotului care ar putea afecta factorul uman;
* evitarea pierderilor de materiale din utilajele de transport;
* asigurarea curățării pneurilor utilajelor și mijloacelor de transport;
* optimizarea traseelor utilajelor de construcție și a mijloacelor de transport, astfel încât să fie evitate blocajele și accidentele de circulație;
* asigurarea menținerii curățeniei traseelor și drumurilor de acces folosite de mijloacele tehnologice și de transport;
* organizarea de șantier va fi dotată cu echipamente PSI necesare intervenției în caz de incendiu

1. **Gospodărirea deșeurilor generate pe amplasament**

* gestionarea tuturor categoriilor de deșeuri se va realiza în conformitate cu prevederile Legii nr. 211/2011 privind regimul deşeurilor (republicată), cu modificările și completările ulterioare, avându-se în vedere în special aplicarea ierarhiei deșeurilor, respectiv: prevenirea, reutilizarea, reciclarea, valorificarea și eliminarea;
* gestionarea deşeurilor trebuie să se realizeze fără a pune în pericol sănătatea umană şi fără a dăuna mediului, în special:
  + fără a genera riscuri pentru aer, apă, sol, faună sau floră;
  + fără a crea disconfort din cauza zgomotului sau a mirosurilor;
  + fără a afecta negativ peisajul sau zonele de interes special;
  + toate tipurile de deșeuri vor fi colectate selectiv, pe categorii, în recipienți adecvați.
* recipienții pentru stocarea temporară a deșeurilor vor fi etichetați cu codul corespunzător deșeului stocat;
* se va asigura în cadrul organizării de șantier amenajarea de spații corespunzătoare, impermeabilizate, pentru stocarea temporară pe categorii a deșeurilor;
* se interzice amestecul diferitelor categorii de deșeuri periculoase, precum și al deșeurilor periculoase cu deșeuri nepericuloase;
* evidența și gestionarea deșeurilor se va face cu respectarea prevederilor HG 856/2002 privind evidența gestiunii deșeurilor și pentru aprobarea listei cuprinzând deșeurile inclusiv deșeurile periculoase;
* toate categoriile de deșeuri generate vor fi valorificate/eliminate prin operatori autorizați în acest sens:
* transportul deșeurilor se va realiza cu respectarea H.G. nr. 1061/2008 privind transportul deșeurilor periculoase și nepericuloase pe teritoriul României,
* pentru toate deşeurile rezultate pe amplasament, constructorul va încheia contracte cu operatori economici autorizați, respectând întru totul prevederile Legii nr. 211/2011 privind regimul deşeurilor (republicată), cu modificările și completările ulterioare.

Proiectul propus nu necesită parcurgerea celorlalte etape ale procedurii de evaluare adecvată.

Titularul proiectului are obligaţia de a notifica în scris APM Harghita despre orice modificare sau extindere a proiectului survenită după emiterea deciziei etapei de încadrare şi anterior emiterii aprobării de dezvoltare, respectiv autoritatea competentă emitentă a aprobării de dezvoltare despre orice modificare sau extindere a proiectului survenită după emiterea aprobării de dezvoltare, in conformitate cu prevederile art.39 şi art. 40 din Ordinul comun nr. 135/84/76/1294 din 2010 al Ministerului Mediului şi Pădurilor, Ministerului Agriculturii şi Dezvoltării Rurale, Ministerului Administraţiei şi Internelor, Ministerului Dezvoltării Regionale şi Turismului.

La finalizarea proiectului aveţi obligaţia de a notifica APM Harghita în vederea efectuării unui control de specialitate pentru verificarea respectării prevederilor deciziei etapei de încadrare. Procesul-verbal întocmit cu ocazia controlului de specialitate se anexează şi face parte integrantă din procesul-verbal de recepţie la terminarea lucrărilor.

**Răspunderea pentru corectitudinea informaţiilor puse la dispoziţia APM Harghita şi a publicului revine titularului proiectului potrivit prevederilor art. 21, alin (4) din OUG 195/2005 aprobată cu modificări şi completări prin Legea nr.265/2006, privind protecţia mediului, cu modificările şi completările ulterioare.**

**Nerespectarea prevederilor prezentei decizii atrage suspendarea sau anularea acesteia, după caz, în conformitate cu prevederile legale.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV,**

ing. DOMOKOS László József

**p. ŞEF SERVICIU A.A.A.,**

ing. BOTH Enikő

**ÎNTOCMIT,**

ing. ABOS Judit